《九日，与诸生暨桂龄、欢龄、喜龄南冈登高》
清代·李宪噩

暂罢清斋讲，聊适苍郊意。佳节依古名，心赏随时寄。

绕林曲径转，隔水寒冈岿。冠者方雍容，童子共嬉戏。

卮酒得并携，盘飨乏兼味。鲜肥宁不慕？淡泊亦云贵。

杂坐礼自饬，小饮情已醉。秋阳布晴暄，松风激虚吹。

凭高始周览，望极集遥思。作诗命同心，庶各酬尔志。

作者简介：李宪噩，字怀民，以字行。号十桐，高密人。诸生。有《十桐草堂诗集》。